ທ່ານໂອບາມາ ຮຽກຮ້ອງ ໃຫ້ທຸລະກິດຕ່າງໆ ຈ້າງນັກລົບເກົ່າ (ວີດີໂອ)
ປະທານາທິບໍດີໂອບາມາ ຂໍຮ້ອງໃຫ້ ລັດຖະສະພາສະຫະລັດ ຮັບຜ່ານຮ່າງກົດໝາຍ ສ້າງວຽກເຮັດງານທຳຂອງທ່ານ.
ປະທານາທິບໍດີສະຫະລັດ ທ່ານບາຣັກ ໂອບາມາ ພວມທຳການຮຽກຮ້ອງເພີ່ມຂຶ້ນໃຫ້ທຸ ລະກິດຕ່າງໆ ຈ້າງພວກນັກລົບເກົ່າຈຳນວນຫຼາຍກວ່າ 100,000 ຄົນ ແລະພັນລະຍາຫຼື ສາມີຂອງພວກເຂົາເຈົ້າ ພາຍໃນທ້າຍປີໜ້ານີ້ ທ່ານໂອບາມາໄດ້ກ່າວຄຳປາໄສປະຈຳສັບປະດາຂອງທ່ານ ໃນວັນເສົາມື້ນີ້ ຈາກໂຮງງານ ແຫ່ງນຶ່ງໃນລັດມິນເນໂຊຕ້າ ທາງພາກເໜືອຂອງສະຫະລັດ ຊຶ່ງທ່ານໄດ້ເວົ້າເຖິງຂໍ້ສະເໜີ ຂອງທ່ານທີ່ຈະອຳນວຍຄວາມສະດວກໃນການວ່າຈ້າງພວກ ນັກລົບເກົ່າ ທ່ານໂອບາມາເວົ້າວ່າ ລັດຖະສະພາສະຫະລັດ ຈຳເປັນຕ້ອງໄດ້ຮັບຜ່ານພາກສ່ວນຕ່າງໆ ກ່ຽວກັບຮ່າງກົດໝາຍ ສ້າງວຽກເຮັດງານທຳຂອງທ່ານ ທີ່ຈະຈ້າງພວກນັກລົບເກົ່າແລະ ພວກພະນັກງານໃຫ້ບໍລິການສັງຄົມກັບຄືນເຂົ້າໄປເຮັດວຽກຄືນອີກ ທ່ານເວົ້າວ່າ ມັນບໍ່ແມ່ນເວລາທີ່ລັດຖະສະພາສະຫະລັດ ຈະນັ່ງຊື່ໆບໍ່ເຮັດຫຍັງເລີຍ ແລະ ຫຼິ້ນການເມືອງກັບພວກຜູ້ຄົນ ທີ່ພວມດີ້ນຮົນເພື່ອຄວາມຢູ່ລອດ ປະທານາທິບໍດີໂອບາ ມາກ່າວວ່າ ລັດຖະສະພາ ຄວນຍຸຕິການໃຫ້ບຳເນັດລາງວັນ ດ້ວຍການຫຼຸດພາສີ ໃຫ້ແກ່ ບັນດາບໍລິສັດທີ່ສົ່ງວຽກການເຮັດໄປຕ່າງປະເທດ ໃນຄຳປາໄສຕອບ ປະຈຳສັບປະດາ ຂອງພັກຣີພັບບລີກັນ ສະມາຊິກສະພາສູງ John Cornyn ຈາກລັດເທັກຊັສ ໄດ້ຖິ້ມໂທດໃສ່ປະທານາທິບໍດີໂອບາມາ ແລະພວກຜູ້ນຳພາ ໃນພັກຂອງທ່ານທີ່ບໍ່ໄດ້ເອົາບາດກ້າວເພື່ອຫຼີກລ່ຽງການຂຶ້ນພາສີໃຫ້ແກ່ພວກຄົນງານ ຊາວອາເມຣິກັນ ໃນວັນທີ 1 ມັງກອນ ແລ້ວນີ້ ສະມາຊິກສະພາສູງ Cornyn ເວົ້າວ່າ ການຂຶ້ນພາສີຈະສ້າງຄວາມເສຍຫາຍໃຫ້ແກ່ການຟື້ນ ໂຕຄືນຂອງເສດຖະກິດຍ້ອນວ່າ ພວກນາຍຈ້າງຈະມີຄວາມລັງເລໃຈໃນການທີ່ຈະຈ້າງພວກຄົນງານໃໝ່ແລະບັນດາຄອບ ຄົວຊາວອາເມຣິກັນຈະມີລາຍໄດ້ໜ້ອຍລົງສຳລັບໃຊ້ຈ່າຍ